ועדת החינוך, התרבות והספורט, כנסת 20, פרוטוקול מספר 557, 2018-02-12 12:36

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 12 בפברואר 2018, כ"ז בשבט התשע"ח.

יעקב מרגי: הנושא - הצעה לסדר-היום בנושא: תהליך קבלת החלטות של המל"ג בעניין הרחבת המכללות הפרטיות, של חה"כ איתן ברושי, חה"כ מסעוד גנאים.

יעקב מרגי: רק להזכיר, אם אני לא טועה, במקור היא הייתה הצעת חוק.

יעקב מרגי: בהסכמה עם הקואליציה העברתם את זה להצעה לסדר.

מסעוד גנאים: הצעה לסדר.

יעקב מרגי: הצעה לסדר ממש?

מסעוד גנאים: מהתחלה הצעה לסדר.

יעקב מרגי: אז טעות שלי.

עיסאווי פריג': מרגי, לפני שיציגו, אנחנו רוצים מהמל"ג מה מידת הקשר - - -

יעקב מרגי: לא, קודם כול חברי הכנסת המציעים.

יעקב מרגי: בבקשה.

מסעוד גנאים: אדוני היושב ראש, הנושא שהגשנו היה הצעה לסדר.

מסעוד גנאים: דנו בו במליאת הכנסת והעבירו אותו לוועדת החינוך לדיון יותר מפורט כדי לשמוע גם את המל"ג ואת כל הצדדים.

מסעוד גנאים: משרד החינוך, נדמה לי גם הוא צריך להיות פה.

מסעוד גנאים: אדוני היושב ראש, הדיון בעקבות הפרסומים על הקמת או הכרה במכללה חדשה.

מסעוד גנאים: אנחנו העלינו בדיון את העניין איך מקבלים החלטה במל"ג, משרד החינוך, להכיר או להקים מכללה חדשה, וגם אני העליתי את העניין של המכללות בחברה הערבית, שיש לנו שלוש מכללות להכשרת מורים.

מסעוד גנאים: הייתה החלטה במשרד החינוך להכיר באחת מהן כמוסד אקדמי.

מסעוד גנאים: בזמנו נאמר לי שעדיין הם לא החליטו או הם הוציאו מכרז והם מתלבטים בין שתי מכללות.

מסעוד גנאים: רוצה לדעת מה קרה בנושא הזה, איפה התפתחו הדברים.

מסעוד גנאים: השאלה העיקרית, האם בכלל אנחנו צריכים באמת מכללות חדשות או צריכים לחזק את הנוכחיות ולהיטיב את האיכות שלהן, את השירות שלהן לתלמידים ולסטודנטים.

מסעוד גנאים: אני אומר את זה עכשיו כחבר כנסת ערבי שמלווה בוועדת החינוך את כל העניין של המורים הערביים והבוגרים, שהם באלפים והם לא מוצאים מקום עבודה בסוף להשתלב במערכת החינוך.

יעקב מרגי: הוא מדבר כחבר כנסת פעיל בוועדת החינוך.

מסעוד גנאים: תודה אדוני היושב ראש.

מסעוד גנאים: אני מקווה שאני אהיה פעיל יותר.

מסעוד גנאים: כל השאלות האלה, אני מקווה שנשמע תשובות, האם באמת יש כוונה להקים או להכיר במכללה חדשה, זה אחד.

מסעוד גנאים: שניים, מה קורה במכללות של החברה הערבית.

מסעוד גנאים: שלוש, המכללות, האם מכירים באחת מהן או מכירים בכלל במכללה כמוסד אקדמי שהיא לא ערבית בכלל.

מסעוד גנאים: אני חושב שחבר הכנסת ברושי גם יציג את העניין.

מסעוד גנאים: תודה.

יעקב מרגי: בבקשה, איתן ברושי.

איתן ברושי: אדוני היושב ראש, חברי הכנסת שותפים לדיון.

איתן ברושי: היוזמה לדיון הזה באה מתוך דאגה גדולה למדיניות לא מובנת ולא ברורה של הקמת אין סוף מכללות פרטיות בצד מכללות ציבוריות שגם עליהן יש שאלה האם נחוצות כולן יחד עם האוניברסיטאות.

איתן ברושי: כמי שמכיר את הנושא ועסק בו, אנחנו יודעים ששאלת המכללות האזוריות היא לא רק שאלה של מחסור במקומות לתואר ראשון, היא גם שאלה של מדיניות פיזור האוכלוסייה ונגישות ההשכלה הגבוהה.

איתן ברושי: אנחנו מדברים על למעלה מ-60 מכללות פרטיות והשאלה מה הם הקריטריונים לפתיחה, מה הם הכללים שעל פי הם הן פועלות.

איתן ברושי: אנחנו יודעים שהעלויות שם גבוהות מאוד.

איתן ברושי: אנחנו מודאגים מרמת הפיקוח והבקרה והזילות של התארים, ואנחנו מודאגים מחוסר ההבנה של מדיניות שיכולה לקחת תחום למכללה מתוקצבת ולהעביר אותו למכללה אחרת.

איתן ברושי: למשל רופין בנתניה זה מרחק של דקות.

איתן ברושי: לא מובנת השאיפה להכניס מכללה לא מתוקצבת ופרטית, ועוד ערבית, מאונו לצפון, לזעזע את כל התפיסה של ההשכלה באזור הזה.

איתן ברושי: אנחנו יודעים גם על הערות של התנהלות לא תקינה וגם שאלות לא מובנות של רמת השכר.

איתן ברושי: רק השבוע התפרסם מאמר של עמוד שלם ב'הארץ', אני רואה ששם כולם ל"ו צדיקים, על התנהלות לקויה של אונו.

איתן ברושי: אני חושב שאנחנו נמצאים במציאות שמספר התלמידים הוא גם שאלה כלכלית ושאלת יכולת מגוון האפשרויות לפתיחת החוגים, וגם מחקרים ותואר שני, היא לא דבר פשוט, בוודאי במכללות שאינן מספיק גדולות והן כאלה ודאי בפריפריה הרחוקה, לכן אני חושב שיש כאן טענה כבדה מאוד על מדיניות לא מובנת ולעיתים כושלת שגם גורמת להתנהלות שיש בה חוסר תקינות, גם השיקולים לא ברורים ומה מניע את מקבלי ההחלטות לקבל החלטות שבעיניי, אני מניח לא היחידי, יש עליהן ביקורת קשה, לעיתים החלטות שגויות.

איתן ברושי: השכלה גבוהה הוא דבר קריטי, הוא דבר חשוב והייתי אומר שהחינוך בכלל וההשכלה הגבוהה בפרט הם תנאי לפיזור האוכלוסייה.

איתן ברושי: מה שאנחנו רוצים שהממשלה, היא ממשלה שפועלת לעיתים בחוסר תאום, חוסר הבנה של המטרות שלה עד כדי סתירה, ממש לעיתים ירי על כוחותינו, לכן הדיון הזה נדרש עד כדי - - -

מסעוד גנאים: למה המושגים בחינוך הם מושגים מהצבא?

יעקב מרגי: איתן דרמטי, לא יעזור לכם כלום.

איתן ברושי: אני חושב שיש כאן, אני לא רוצה להגיד ממשלה ימנית עם שתי ידיים שמאליות, כי זה יהיה פוליטי מדי, אבל בסופו של דבר יש פה התנהלות לא מובנת של דברים סותרים אחד את השני שהם מערערים את הבסיס של התחושה שיש פה משהו לא מקצועי, שיקולים זרים של פעילות שחותרת תחת תשתית קיימת שהמדינה הקימה, ולא רק המדינה, גם גופים נוספים, והמשהו הזה הלא מובן חייב להיפסק.

איתן ברושי: אני קורא ליושב ראש ועדת החינוך, אינני יודע מי מייצג פה את משרד החינוך, לומר לשר בנט שהוא מומחה להרבה דברים, אתה חייב להתפנות לעניין הזה ולעשות פה סדר.

איתן ברושי: זה לא יכול להימשך.

איתן ברושי: תודה.

יעקב מרגי: תודה.

יעקב מרגי: חבר הכנסת עיסאווי פריג', בבקשה.

עיסאווי פריג': ידידי, חבר הכנסת מרגי, אדוני היושב ראש.

עיסאווי פריג': לא נעים עכשיו להיות נציג מכללה בדיון כזה.

עיסאווי פריג': הכי דוגרי.

עיסאווי פריג': אם אני הייתי נציג מכללה עכשיו, אני הייתי מסמיק ולא מרגיש בנוח.

עיסאווי פריג': אני מאוד מקווה שהדיון שלנו כאן והנושא שהועלה כאן אכן יביא לתוצאה, אבל לפני כן אני רוצה לדבר על עובדות.

עיסאווי פריג': אני רוצה לקחת את העובדות לא כדיון אקדמי אלא מהתחושה שאני שומע ברחוב.

עיסאווי פריג': זה לא מחמיא להיות בוגר מכללה.

עיסאווי פריג': בוגר מכללה נתפס כסטודנט שאין לו בגרות או בקושי עבר בגרות.

עיסאווי פריג': נתפס כבן אדם שלא הצליח להיכנס לאוניברסיטה.

עיסאווי פריג': רצה מגמה לימודית ומצא מקום והלך אליו.

עיסאווי פריג': אדוני היושב ראש, אנחנו מדברים על מכללות פרטיות בלתי מתוקצבות.

עיסאווי פריג': שורת הרווח חייבת להיות שם המשחק.

עיסאווי פריג': מאחר ושורת הרווח חייבת להיות שם המשחק, אז כל המדיניות וכל ההישגים מתבטלים לעומת השורה התחתונה, ואכן כך.

עיסאווי פריג': אני כיושב ראש שדולת המתמחים של הכנסת, לפני שבועיים ניהלנו דיון על אחוז המעבר של עורכי הדין.

עיסאווי פריג': עברו 34%.

עיסאווי פריג': עיינתי והסתכלתי, אתה רואה שהסטודנטים שבאו מהמכללות נמצאים בתחתית המדרג.

עיסאווי פריג': מה שאני מבקש לעשות, 15,000 עובדי הוראה במגזר הערבי מובטלים ומכללות לייצור המובטלים עובדות ללא הפסק.

עיסאווי פריג': אני אומר דברים קשים.

יעקב מרגי: נאמרו כבר בוועדה וטוב שאתה חוזר עליהם.

עיסאווי פריג': המדיניות של משרד החינוך, בעיניי אין שר חינוך.

עיסאווי פריג': בנט הוא לא שר חינוך.

עיסאווי פריג': לא מעניין אותו החינוך.

עיסאווי פריג': בנט עסוק בלהיות ראש ממשלה.

איתן ברושי: של איזו מדינה?

יעקב מרגי: לא משנה.

יעקב מרגי: רבותיי, הדיון רציני.

עיסאווי פריג': אין לנו שר חינוך, יש לנו בן אדם שחושב להיות ראש ממשלה.

יעקב מרגי: זו דעתך.

עיסאווי פריג': זו דעתי.

עיסאווי פריג': בדק הבית של עניין המכללות, חייבים לעשות אותו היום לפני אתמול.

עיסאווי פריג': המל"ג שבורח מהאחריות, אני רוצה להבין איפה הדברים עומדים.

עיסאווי פריג': ייצור המכללות ממשיך וימשיך.

עיסאווי פריג': דיברנו על זה רבות.

עיסאווי פריג': טרם מצאנו פתרון.

עיסאווי פריג': הרכבת ממשיכה לדהור.

עיסאווי פריג': פעם כדי להגיד אני עורך דין, וואי, אתה מקבל כבוד מלכים.

עיסאווי פריג': מאז שבאו המפעלים לייצור תארים אנחנו הפכנו להיות במקום אחר.

עיסאווי פריג': חבר שמלמד במכללות, דוקטור, קרץ לי בעין, אומרים לנו שלא בדרך ישירה, תעבירו את כולם, העיקר שישלמו.

עיסאווי פריג': אלו דברים קשים.

עיסאווי פריג': אני אישית אמשיך להגיד אותם כי זאת המציאות.

עיסאווי פריג': זה מה שאני רואה מול עיניי, סטודנטים שהם בוגרי מכללות, אני לא אומר שמות - - -

יעקב מרגי: בלי הכללות.

יעקב מרגי: עסקינן במכללות ובלי הכללות.

עיסאווי פריג': אני מדבר על מכללות.

איתן ברושי: יש רק 60.

איתן ברושי: צריך לצמצם אותן.

יעקב מרגי: יש לזה גם ברכה שבאה איתה.

יעקב מרגי: בבקשה, חנין זועבי.

חנין זועבי: אני אקצר, כי אני מסכימה עם כל מה שאמרו.

חנין זועבי: אני מסכימה עם כל מילה שאמר גם חבר הכנסת ברושי.

חנין זועבי: אני חושבת שיש שלוש בעיות לצמצם את הפיקוח.

חנין זועבי: אנחנו מבקרים וכועסים על חולשה אפילו בפיקוח על מכללות ציבוריות.

חנין זועבי: אנחנו רוצים את הפיקוח על מכללות ציבוריות.

חנין זועבי: יש כמו שאמרו, זילות בתארים.

חנין זועבי: יש תעשייה של תארים, יש תעשייה של רווחים בלי שום הכשר לתעסוקה, בלי שום העצמה לבני האדם.

חנין זועבי: אנחנו רוצים דווקא לצמצם את המכללות הפרטיות.

חנין זועבי: אחרי ניהול לא תקין של מכללת אונו, היא מתוגמלת על ידי פתיחת סניף ביישובים הערביים.

חנין זועבי: מתגמלים את היישובים הערבים על אי ניהול תקין.

חנין זועבי: מאוד קל לתגמל את מכללת אונו לפתוח סניף ביישובים הערביים, כי שם אין פיקוח, אין קריטריונים.

חנין זועבי: אנחנו מוחים נגד זה.

חנין זועבי: אני מסכימה שאין אסטרטגיה.

חנין זועבי: אולי יש, אני לא רוצה לדבר בהכללות.

חנין זועבי: יש כיוונים חיוביים.

חנין זועבי: כאשר אומרים להדק פיקוח על מכללות ציבוריות, רק אנחנו שומעים את זה.

חנין זועבי: אנחנו בשטח רואים מציאות אחרת לגמרי.

חנין זועבי: כאשר אומרים, רוצים דווקא לצמצם את מספר המכללות הציבוריות, אנחנו לאו דווקא נגד.

חנין זועבי: אתם אולי תופתעו, כל דבר שגורם להעצמת הבוגרים ולהעצמת הכישורים האקדמיים שלהם, אנחנו בעד.

חנין זועבי: אנחנו רוצים לראות אסטרטגיה שהיא דווקא מחמירה עם הרמה האקדמית ומכשירה לתעסוקה ומחסלת את המגמה הזאת של תעשיית תארים ותעשיית רווחים על גבי הסטודנטים.

יעקב מרגי: תודה.

יעקב מרגי: לפני שאתן לות"ת/מל"ג להתייחס, ביקשו כמה רשות דיבור.

יעקב מרגי: חשוב שייאמר למי שלא עקב, הוועדה קיימה מספר דיונים לגבי המכללות במגזר הערבי ורמתם של בוגריהם.

יעקב מרגי: חברי הכנסת פעם אחר פעם מלינים על כך, אז יכול להיות שבגלל שזה סמוך על שני שולחנות, אחד של החינוך והמל"ג, אז זה נופל בין הכיסאות, אני מקווה שלא, וכשנפתחת מכללה נוספת, אין ספק שמייד הדאגה קופצת.

יעקב מרגי: כולנו רוצים להוציא בוגרים איכותיים בכלל ובמגזר הערבי בפרט.

יעקב מרגי: יש יותר מ-15,000 בוגרים עם תארים אקדמיים בחברה הערבית, מורים במיוחד, שהם מובטלים.

יעקב מרגי: אין להם עתיד תעסוקתי אפילו.

יעקב מרגי: הדיון הזה מתגלגל לתוך כל החשש, לכן אתם שומעים כאן מגוון של דברים.

יעקב מרגי: אני באמת רוצה כפי שאמרו חברי הכנסת, לשמוע מה בדיוק קרה, איך קרה.

יעקב מרגי: אני גם אנדב אתכם לומר מה אתם עושים בלי שום קשר להליך הזה כדי לחזק את הרגולציה, את הפיקוח באותן מכללות קיימות.

יעקב מרגי: בבקשה, מי הדוברת?

<פרופ' יפה זילברשץ: פרופ' יפה זילברשץ, יו"ר ות"ת, הוועדה לתכנון ולתקצוב במועצה להשכלה גבוהה.

<פרופ' יפה זילברשץ: נמצא איתי כאן סיו"ר המל"ג שמנהל את ישיבות המל"ג בשוטף, והצוות המקצועי הבכיר במל"ג/ות"ת, מהלשכה המשפטית ומהאגף האקדמי שעובדים ביחד על הדברים.

איתן ברושי: מי זה המנכ"ל?

<פרופ' יפה זילברשץ: המנכ"ל שלנו סיים את תפקידו וייכנס לתפקידו בקרוב מנכ"ל אחר.

איתן ברושי: הוא סיים את תפקידו כבר מזמן לפי דעתי.

<פרופ' יפה זילברשץ: כן, כן, הוא סיים לפני שלושה חודשים ונבחר מנכ"ל שיתחיל מייד - - -

יעקב מרגי: יש כבר שם נבחר?

<פרופ' יפה זילברשץ: כן, מתניהו אנגלמן, מנכ"ל הטכניון.

<פרופ' יפה זילברשץ: נאמרו כאן הרבה מאוד דברים.

<פרופ' יפה זילברשץ: אני אשתדל לענות לחלק המאוד מרכזי, קודם כול לחברי הכנסת.

<פרופ' יפה זילברשץ: אני מניחה שאני לא אוכל לענות על הכול, אז אם תרצו למקד עוד דברים או עוד פרטים, כמובן הצוות המקצועי כאן ישמח לומר לכם.

<פרופ' יפה זילברשץ: אני רוצה להתייחס לשני מקרו נושאים שעלו בעקבות ההערות כאן, נושא אחד הוא הנגשת השכלה גבוהה לערבים והנושא הזה, שאלת הנגשת ההשכלה הגבוהה הכללית במדינת ישראל בנושא המכללות, והנושא השלישי, אולי רמת האכיפה על המערכת.

<פרופ' יפה זילברשץ: אני אתחיל דווקא עם הנושא של הערבים.

<פרופ' יפה זילברשץ: הנושא של הערבים מבחינת נגישותם להשכלה הגבוהה מטריד את המערכת בשנים האחרונות, וההישגים שלה לגביה הם עצומים.

<פרופ' יפה זילברשץ: אם בשנת 2010 10% מכלל הלומדים היו ערבים, אנחנו נמצאים ביעד ל-2022 של 17% מכלל הלומדים - - -

עיסאווי פריג': זה לא הנושא.

איתן ברושי: בעמק יזרעאל לומדים מעל 25% ערבים.

איתן ברושי: מה זה קשור?

איתן ברושי: עכשיו תסבירי למה קריית אונו גם.

עיסאווי פריג': זה לא הנושא.

עיסאווי פריג': דברי על המהות, על המפעלים לייצור מובטלים.

עיסאווי פריג': דברי על זה.

עיסאווי פריג': דברי על ה-15,000 מובטלים.

יעקב מרגי: עיסוואי, פעם ראשונה.

יעקב מרגי: תקשיב, זה לא מכבד לא אותך ולא אותנו, עם כל הכבוד.

יעקב מרגי: יושבת פה פרופסור שבאה לכבד אותך.

עיסאווי פריג': תכבד אותי, תתייחס לנושא.

יעקב מרגי: באה לכבד אותך ואת הוועדה לא שלך, ואני מכבד כל בעל תפקיד שהיה מגיע היום לדיון, הייתי מקבל אותו באהבה ובברכה.

יעקב מרגי: היא באה בעצמה להסביר.

יעקב מרגי: אתם ישבתם פה, התייחסתם ל-20 נושאים.

יעקב מרגי: ביקשתי ממנה כיושב ראש, גם על הדרך לומר, אז היא נותנת סקירה דקה וחצי.

יעקב מרגי: שומו שמיים, התנפלות גם לא בדרך ארץ.

יעקב מרגי: למה?

יעקב מרגי: איתן, אני מתפלא עליך, זה דיון שלך.

יעקב מרגי: אתה רוצה, אני אנעל אותו וזהו.

יעקב מרגי: תנו לה לדבר.

יעקב מרגי: בבקשה, גבירתי.

<פרופ' יפה זילברשץ: אנחנו הגענו למצב של השכלה שבה נכון להיום אנחנו עומדים ביעד של 16.2% מתוך 17% מכלל הלומדים.

<פרופ' יפה זילברשץ: הישג מאוד גדול כדוגמא לעניין הזה, הוא שבתוך הטכניון שהוא בטוח מוסד מאוד מפואר במדינת ישראל יש לנו 21% ערבים שהם זהים לחלקם באוכלוסייה.

<פרופ' יפה זילברשץ: אנחנו יודעים שלמרות האחוזים המאוד גדולים של הערבים שכן נמצאים היום במדינת ישראל בתוך מערכת ההשכלה הגבוהה, השאלה היא לא שאלה של הנגשה.

<פרופ' יפה זילברשץ: השאלה באמת נמצאת בהערות שאמרו כאן, של הכניסה של הבוגרים אל מעגל העבודה, לכן אנחנו מבחינתנו כרגע, יש לנו יושבת ראש לוועדה להיגוי ערבים, פרופ' מונא מרון מאוניברסיטת חיפה שלמעשה משנה את השיח בתוך העבודה שלנו, משיח של הנגשה לשיח של העצמה, כשהיא בעצם רוצה לטפל בהרבה מאוד מהנושאים, כמו מה לומדת האוכלוסייה הערבית, פחות הדגשה על הכשרה למורים שאחר כך אין להם עבודה.

<פרופ' יפה זילברשץ: יותר הכשרה להייטק, ממש לעשות צ'יפינג מאוד גדול.

<פרופ' יפה זילברשץ: יש לנו תקציבים מאוד משמעותיים לנושא הזה, ועדות מקצועיות בקשר עם המוסדות.

<פרופ' יפה זילברשץ: אני מאמינה שכמו שהצלחנו לעבור את הרובריקה של ההנגשה, ואתה יודע, חבר הכנסת מרגי, מה זה 16%.

<פרופ' יפה זילברשץ: אנחנו חולמים גם זה גם במגזרים אחרים.

<פרופ' יפה זילברשץ: אני חושבת שהשלב האחר, שאנחנו נעבוד לעניין העצמה וההכנסה לשוק העבודה והמקצועות הנכונים.

<פרופ' יפה זילברשץ: אני חושבת שזאת הדרך האסטרטגית שאנחנו בוחרים כרגע לטפל באופן כללי בנושא של הערבים והשכלה במדינת ישראל.

יעקב מרגי: מה קרה עם סוגיית מכללה ערבית?

<פרופ' יפה זילברשץ: רגע, עכשיו אני רוצה לדבר קודם כול על המכללות באופן כללי.

<פרופ' יפה זילברשץ: מהפכת המכללות קיימת במדינת ישראל 27-28 שנה.

יעקב מרגי: והיא מבורכת לדעתי.

<פרופ' יפה זילברשץ: היא מבורכת מאוד.

<פרופ' יפה זילברשץ: התוצאה שלה היא לא רק במספרים.

<פרופ' יפה זילברשץ: בשנת 90' 25% משנתון ממוצע למדו בהשכלה הגבוהה.

<פרופ' יפה זילברשץ: היום 50% משנתון ממוצע לומדים בהשכלה הגבוהה ואנחנו שלישים בעולם ברכישת השכלה גבוהה, במאמר שרק התפרסם עכשיו, שנדמה לי שם את יפן ועוד מדינה לפנינו מבחינת הנגשה של השכלה גבוהה.

<פרופ' יפה זילברשץ: המהפכה של המכללות יצרה הנגשה מאוד רחבה.

<פרופ' יפה זילברשץ: ברגע שאתה מלמד לא רק 25% של השמנת, אלא אתה מלמד 50% מהאוכלוסייה, הנחת העבודה היא שאתה צריך לעשות גם קשת של הכשרה.

<פרופ' יפה זילברשץ: יכולות להיות הכשרות בכמה רמות, ואכן המכללות בעצם עושות את ההנגשה הזאת לציבור הרחב, לא תמיד ברמה של הנדסת אלקטרוניקה בטכניון.

<פרופ' יפה זילברשץ: לפעמים צריך ללמוד גם היסטוריה של המזרח התיכון במכללה מסוימת, אולי ברמה אחרת, אולי לסטודנטים עם פוטנציאל למידה אחר.

<פרופ' יפה זילברשץ: אנחנו בעצם מנגישים את זה בצורה מאוד רחבה.

<פרופ' יפה זילברשץ: בגלל שהנגשת ההשכלה דרך הקמת המכללות הולידה כמות מאוד גדולה יחסית של מוסדות יחסית למספר - - -

איתן ברושי: צריך 60 מכללות פרטיות?

<פרופ' יפה זילברשץ: כדאי לדעת את העובדות.

<פרופ' יפה זילברשץ: יש 62 מוסדות להשכלה גבוהה, 12 פרטיות.

איתן ברושי: לא, 60 מכללות סך הכול.

<פרופ' יפה זילברשץ: לא, לא, גם לא 60.

<פרופ' יפה זילברשץ: כדאי שתדע את העובדות לפני שאתה מתנפל.

יעקב מרגי: לא, זה הטונים שלו.

<פרופ' יפה זילברשץ: יש לנו 9 אוניברסיטאות במדינת ישראל, כולל האוניברסיטה הפתוחה.

<פרופ' יפה זילברשץ: יש לנו 20 מכללות מתוקצבות על ידי המדינה.

<פרופ' יפה זילברשץ: יש לנו 12 מכללות פרטיות ויש לנו 21 מכללות להוראה.

איתן ברושי: אמרתי, יש 60 סך הכול, 62.

יעקב מרגי: מוסדות.

יעקב מרגי: אתה לא יכול לומר מכללות.

איתן ברושי: מתוקצבות ופרטיות.

איתן ברושי: אני שואל אותך אם זה לא מספר גדול למדינה כזאת קטנה?

יעקב מרגי: לא.

<פרופ' יפה זילברשץ: יש לנו 20 מכללות מתוקצבות ו-12 מכללות לא מתוקצבות.

<פרופ' יפה זילברשץ: השאר זה מכללות להוראה, 21.

<פרופ' יפה זילברשץ: אם אני מסתכלת על המכללות עצמן, הנחת העבודה היא שיש מספיק ללא ספק, וישנו כאבן מאוד קשה, וחבר הכנסת מרגי עד למאבקים שלי אל מול כל ראש עיר שרוצה שתהיה לו מכללה שלו, שאנחנו נאבקים מאוד קשה לא לפתוח עוד מוסדות.

<פרופ' יפה זילברשץ: יותר מזה, אנחנו כרגע לוקחים את המכללות להוראה ומבקשים מהקטנות להתאחד או בינן לבין עצמן או להתאחד עם מכללות רגילות.

איתן ברושי: אבל זה כתנאי לעבור לות"ת, זה לא תנאי להתקיים.

<פרופ' יפה זילברשץ: נכון, כתנאי לעבור לות"ת.

איתן ברושי: אז גם את צריכה לדייק.

<פרופ' יפה זילברשץ: אל תכעס עלי.

איתן ברושי: אני לא כועס.

<פרופ' יפה זילברשץ: לא, אתה כועס, אתה מלחיץ אותי ואז אני עונה לך פחות טוב.

איתן ברושי: קבעתם מבחנים יותר קשים.

<פרופ' יפה זילברשץ: איך אתה יודע?

איתן ברושי: אני מכיר אותך.

<פרופ' יפה זילברשץ: אתה לא מכיר אותי בכלל.

איתן ברושי: אל תיבהלי מהדיון, תיבהלי מהמצב.

<פרופ' יפה זילברשץ: א', אני נבהלת מכל אלימות.

איתן ברושי: אז תשנו את המצב.

איתן ברושי: מדאיג אותך הדיון?

<פרופ' יפה זילברשץ: אתה תחליט בשביל עצמך.

<פרופ' יפה זילברשץ: אל תחליט בבקשה דברים בשבילי, עם כל הכבוד.

<פרופ' יפה זילברשץ: אני מכבדת אותך, תכבד אותי.

יעקב מרגי: איתן, זה דיון הצעה לסדר.

יעקב מרגי: אתה רוצה שאני אהיה כמו כל ראשי הוועדות?

יעקב מרגי: תחכה לזה לכנסת הבאה שיהיה דיון?

יעקב מרגי: אז באתי, שמתי לך אותה על השולחן ותאמין לי שיש לי נושאים מפה על פתח תקווה.

יעקב מרגי: באה נבחרת מכובדת שלמה מהמל"ג והות"ת לתת לנו תשובות.

יעקב מרגי: אתה מקבל פה, לא מוותרים על כלום, נותנים לך.

יעקב מרגי: אנחנו רוצים להגיע לשוקת כל הזמן.

יעקב מרגי: אתם מפסיקים את זה.

יעקב מרגי: תנו לנו להגיע לתכלית הראויה של הדיון.

יעקב מרגי: אני מתבייש מהאורחים שיושבים פה.

יעקב מרגי: זה דיון שלישי שלי.

עיסאווי פריג': אין התייחסות ל-15,000 עובדי הוראה ו-70,000 עורכי דין בשוק המוצף.

עיסאווי פריג': אני רוצה התייחסות.

יעקב מרגי: לא, הצעה לסדר היום, כרגע זה המכללה.

יעקב מרגי: אחרי זה ההוראה.

עיסאווי פריג': פס הייצור של עובדי הוראה, איפה זה עומד?

יעקב מרגי: היא שמעה.

יעקב מרגי: היא תיתן את התשובה כפי שהיא תכננה לתת אותה.

יעקב מרגי: בבקשה יפה, תמשיכי.

<פרופ' יפה זילברשץ: יש לנו בכל מקרה את המכללות להוראה שהן באמת רבות במספר.

<פרופ' יפה זילברשץ: התשובה היא כן, אנחנו חושבים כהנחה אסטרטגית, עם כל הכבוד, גם בלעדיכם, שמספר המוסדות להשכלה גבוהה, בוודאי אלה שיש בהם מספר מאוד קטן של תלמידים, הם יותר מדי.

<פרופ' יפה זילברשץ: אנחנו עושים את כל הפעולות כדי לקרוא לאיחודים ומאוד מעודדים אותם.

יעקב מרגי: עמידה בלחצים לא פשוטים.

<פרופ' יפה זילברשץ: בדיוק.

<פרופ' יפה זילברשץ: אני חושבת שאנחנו מצליחים אפילו ליצור איחודים בין מכללות לאוניברסיטאות, בין מכללות, בינן לבין עצמן וכמובן בין דברים - - - .

<פרופ' יפה זילברשץ: עכשיו לגבי העניין שאתה שאלת, על המעבר לות"ת.

<פרופ' יפה זילברשץ: משמעות המעבר לות"ת זה מעבר של תקצוב.

<פרופ' יפה זילברשץ: ברגע שהם לא עוברים לות"ת ונפסק להם התקצוב במשרד החינוך, המשמעות היא שהן לא יכולות להתקיים, אז זאת אומרת, זה לא רק אם תעברו לות"ת, תצטרכו להתאחד, אלא חלק מהעניין הוא, אם לא תעברו לות"ת, לא תקבלו תקצוב.

יעקב מרגי: זה יפסק באיזה יום.

<פרופ' יפה זילברשץ: לכן כל העסק הוא תהליך.

<פרופ' יפה זילברשץ: אתם מבינים שלא קמים בבוקר וזה קורה ברגע.

<פרופ' יפה זילברשץ: זה תהליך עבודה מאוד רציני על כל המוסדות.

<פרופ' יפה זילברשץ: אנשים צריכים לוותר על משרות, צריכות להיות האחדות.

יעקב מרגי: יפה, נתכנס לנושא.

<פרופ' יפה זילברשץ: אוקי, אז עכשיו בעניין הזה.

<פרופ' יפה זילברשץ: זאת המדיניות שלנו ואנחנו עומדים מאחוריה.

<פרופ' יפה זילברשץ: לעניין הערבים, אמרתי, ישנה הכנסה של ערביי ישראל אל תוך מערכת ההשכלה הגבוהה.

<פרופ' יפה זילברשץ: יחד עם זה, הייתה במל"ג לפניי, לפני שהגעתי לתפקיד, הייתה החלטה אסטרטגית שגם אחרי שבדקו את כל מה שאנחנו עושים, המל"ג חושבת שצריך לפתוח מכללה ביישוב ערבי.

<פרופ' יפה זילברשץ: לא מכללה ערבית, מכללה ביישוב ערבי, כי גיאוגרפית ביישוב ערבי לא הייתה מכללה.

<פרופ' יפה זילברשץ: זאת הייתה החלטה של המל"ג.

יעקב מרגי: מתי ההחלטה הזו התקבלה?

<פרופ' יפה זילברשץ: ב-2014.

איתן ברושי: השקעתם שנה בבדיקות.

איתן ברושי: היה פה דיון על מכללת נצרת, איתך.

<פרופ' יפה זילברשץ: חבר הכנסת מרגי, אני נורא רוצה להזין אתכם במידע, אבל אם תהיה עוד התפרצות אחת, אני אבקש לעזוב.

יעקב מרגי: זו לא התפרצות.

עיסאווי פריג': את יכולה לעזוב.

יעקב מרגי: בבקשה.

<פרופ' יפה זילברשץ: אני כבר לא זוכרת אפילו באיזו נקודה הפסקתי.

<פרופ' יפה זילברשץ: באמת, אני לא יכולה לחשוב ככה.

יעקב מרגי: אני מסכים איתך.

יעקב מרגי: הגענו להחלטת המל"ג מ-2014.

<פרופ' יפה זילברשץ: אוקי, אז החלטת המל"ג הייתה ב-2014 ובכל מקרה היו שינויים במל"ג.

<פרופ' יפה זילברשץ: אני הגעתי למל"ג.

<פרופ' יפה זילברשץ: זה היה על שולחני.

<פרופ' יפה זילברשץ: אמרנו, מקימים ועדה שתבדוק את הנושא.

<פרופ' יפה זילברשץ: עושים קול קורא, מקבלים תוצאות, מקבלים ארבע פניות שאחת מהן היא מאוניברסיטת בר אילן.

<פרופ' יפה זילברשץ: אני חתומה על הסדר ניגוד עניינים.

<פרופ' יפה זילברשץ: אני באה ואומרת, זה לא 40 ואני אצא כשדנים בבר אילן.

<פרופ' יפה זילברשץ: ארבע זה אחד נושק לאחר, אני מבקשת לפסול את עצמי מטיפול בנושא ואני מבקשת מסיו"ר המל"ג שהייתה אז ד"ר רבקה ודמני, לקחת את הטיפול בוועדה.

<פרופ' יפה זילברשץ: אני לא יודעת מה היא עשתה, כי אני לא הייתי חברת ועדה, אבל הוועדה עשתה עבודה מאוד רצינית לתוך הדברים.

<פרופ' יפה זילברשץ: העבודה לא הייתה קלה בגלל שהמטרה או המשימה של המל"ג הייתה, היא לא אמרה, סתם תקימו מכללה ביישוב ערבי, אלא תקימו מכללה מצוינת ביישוב ערבי.

<פרופ' יפה זילברשץ: אנחנו רוצים באמת, כמו שאתם אומרים, לא לשלם מס שפתיים ולבוא ולהגיד, אתה יודע מה, נתנו כסף, תעשו שם מכללה לא טובה, בגלל שזאת לא המטרה של הדברים.

<פרופ' יפה זילברשץ: לקח לה הרבה מאוד זמן להגיע למסקנה ולהמלצה מסוימת, וההמלצה הזאת עלתה לות"ת ועלתה למל"ג והות"ת הייתה בדעה שמתכתבת מאוד עם הביקורת כאן של חברי הכנסת הערביים.

<פרופ' יפה זילברשץ: זאת הייתה עמדתה של הות"ת, שגם אם הוועדה החליטה על מקום מסוים, המקום הזה מבחינת עמדתו של הות"ת לא נראה טוב מספיק.

<פרופ' יפה זילברשץ: הוא לא נראה מה שבאמת צריך לעשות כדי באמת לפתח את ההשכלה הגבוהה של האוכלוסייה הערבית, ולא לתת לה את ההרגשה שנתנו לה סתם איזה מס שפתיים ולא עשו בשבילה משהו רציני.

<פרופ' יפה זילברשץ: זו הייתה ההחלטה של הות"ת שאני עומדת בראשה, לא לקבל את ההמלצה של הוועדה.

חנין זועבי: לא לקבל את ההמלצה?

<פרופ' יפה זילברשץ: של הוועדה, להקים את המכללה ביישוב ערבי, בגלל שזה לא באמת מספיק ברמה גבוהה ואנחנו לא רוצים לעשות סתם דבר.

<פרופ' יפה זילברשץ: הגענו למל"ג.

<פרופ' יפה זילברשץ: המל"ג לא חייבת לקבל את המלצת הות"ת.

<פרופ' יפה זילברשץ: בדרך כלל, ב-95% מהמקרים המלצות של הות"ת עוברות למל"ג, מתקבלות על ידי המל"ג, אבל המל"ג עדיין היא גוף אוטונומי כמו ההחלטות של הממשלה בכנסת, זאת אומרת, לא תמיד אתה מאשר תקנות שהממשלה עשתה.

<פרופ' יפה זילברשץ: על אותו משקל, לא חייבים לאשר מה שהות"ת חושבת.

<פרופ' יפה זילברשץ: עד שהדבר הזה הגיע לות"ת, הגיעו הרבה מאוד ידיעות על בדיקות לגבי המכללה שזכתה והמל"ג פשוט עצרה את הדיון עד לבירור המלא של מה שקורה, ואותו דבר - - -

איתן ברושי: מי זו המכללה שזכתה?

יעקב מרגי: הייתה זכייה קודמת שבוטלה?

<פרופ' יפה זילברשץ: לא.

<פרופ' יפה זילברשץ: ההמלצה הייתה על מכללת סח'נין והגיעו הרבה מאוד בקרות של רשם החברות, של משרד החינוך.

<פרופ' יפה זילברשץ: משרד החינוך ורשם החברות, הייתה בקרה על התנהלות המכללה ואנחנו כמל"ג אמרנו שעד שהבקרה הזאת לא נגמרת, אין לנו מידע כדי לתת לחברי מל"ג.

<פרופ' יפה זילברשץ: אנחנו בות"ת אמרנו, האיכות לא נראית לנו, אבל אנחנו חשבנו שמבחינה תאגידית הכול בסדר, מבחינה תקציבית הכול בסדר.

<פרופ' יפה זילברשץ: לא היה לנו המידע.

<פרופ' יפה זילברשץ: בין הזמן של ההחלטה שלנו עד שהעלינו למל"ג, שבוע-שבועיים בישיבות, הגיע אלינו מידע.

<פרופ' יפה זילברשץ: ברגע שהגיע אלינו מידע, סיו"ר המל"ג בא, קיבל אחריות ואמר, עד שהמידע הזה לא מגיע לסיומו, המל"ג מחליטה לעכב את העניין, וזאת דעת המל"ג היום, לחכות בצורה מאוד מסודרת עד שיתקבל כל המידע ואז להעלות את זה לדיון במל"ג.

<פרופ' יפה זילברשץ: אני חברת מל"ג.

<פרופ' יפה זילברשץ: אני יכולה להגיד לכם מה אני חושבת, שאני אצביע ברמה האישית.

<פרופ' יפה זילברשץ: אני לא יכולה להגיד הצבעה מראש, אבל אני לא יודעת מה המל"ג תחליט.

<פרופ' יפה זילברשץ: זה גוף אוטונומי, הוא עצמאי.

יעקב מרגי: נכון להיום אין החלטה?

<פרופ' יפה זילברשץ: אין החלטה.

<פרופ' יפה זילברשץ: לא יכולה להיות החלטה כשאין מידע.

<פרופ' יפה זילברשץ: אין מידע.

<פרופ' יפה זילברשץ: זה נמצא בבדיקה ברשם החברות.

<פרופ' יפה זילברשץ: עד שרשם החברות לא מסיים את עבודתו, סיו"ר המל"ג לא יכול - - -

יעקב מרגי: לא יכולים גם לצאת למכרז אחר.

<פרופ' יפה זילברשץ: לא יכולים לעשות שום דבר.

<פרופ' יפה זילברשץ: אנחנו מחכים להחלטות רשם החברות.

<פרופ' יפה זילברשץ: באותו רגע שנקבל את זה, נעלה את זה לדיון, את החלטת הות"ת, את המלצת הוועדה ויחליט המל"ג מה שהוא רוצה.

יעקב מרגי: בבקשה, רציתם לשאול שאלות.

חנין זועבי: הבדיקה של רשם החברות היא לא בדיקה מקצועית, היא לא בדיקה פדגוגית.

<פרופ' יפה זילברשץ: לא, לא, היא בדיקה לגמרי מקצועית.

יעקב מרגי: סליחה, אומרת חנין, אנחנו מלינים, מעבר להתנהלות כספית, חשוב לה לדעת האם מתקיימת בדיקה איכותית על איכות המכללה, פדגוגית, אקדמית, הכול.

<פרופ' יפה זילברשץ: חברת הכנסת, ברצון אני אענה לך.

<פרופ' יפה זילברשץ: היא נעשתה והדירוג מהבחינה המקצועית שלנו היה מאוד בינוני.

<פרופ' יפה זילברשץ: הוא לא היה מצוין, לכן הות"ת אמרה שהיא לא רוצה לאשר.

<פרופ' יפה זילברשץ: זה שהות"ת אמרה שהיא לא רוצה לאשר, יכולה המל"ג לבוא ולהגיד, אנחנו חושבים שהבינוני הוא טוב מספיק.

חנין זועבי: עוד שאלה.

חנין זועבי: את אולי לא תעני עליה בגלל שזו שאלה למל"ג, איך את מבינה את המל"ג.

חנין זועבי: כאשר את אומרת שיש תלונות וביקורת על רמה מקצועית, ויש חוות דעת של רמה מקצועית בינונית, איך זה, תסבירי לי, שהמל"ג לא כל כך דואג לרמה המקצועית והוא לא מקבל את הביקורת על רמה בינונית והוא מאשר?

<פרופ' יפה זילברשץ: א', הוא עוד לא מאשר, אז אנחנו לא יודעים אם הוא מאשר.

<פרופ' יפה זילברשץ: הות"ת, שזו תת ועדה של המל"ג, לא אישר בגלל שזה בינוני.

<פרופ' יפה זילברשץ: דבר שני, מה שאומרים האנשים, זאת שאלה מאוד גדולה בהתנהלות ארגונית של מוסדות.

<פרופ' יפה זילברשץ: זה ברור, למשל, את יודעת, האוניברסיטה שאני באה ממנה זו אוניברסיטת בר אילן.

<פרופ' יפה זילברשץ: זה לא הטכניון.

<פרופ' יפה זילברשץ: אני באה לא מאוניברסיטה חזקה, מאוניברסיטה מתחזקת.

<פרופ' יפה זילברשץ: כשבר אילן קמה, היא הייתה מאוד בינונית.

<פרופ' יפה זילברשץ: עם השנים, בגלל עבודה שלנו ופיקוח שלנו ומיזמים של המדינה, היא נהייתה אוניברסיטה מאוד מכובדת.

<פרופ' יפה זילברשץ: היא לא הטכניון, היא לא האוניברסיטה העברית, אבל היא אוניברסיטה טובה.

<פרופ' יפה זילברשץ: עכשיו את באה ואת אומרת ככה, את מסתכלת כרגע על מכללת סח'נין כדוגמא או מכללה אחרת, אני לא רוצה לדבר על סח'נין, מכללהX כדוגמא, ביישוב ערבי, והיא בינונית.

<פרופ' יפה זילברשץ: אומר המל"ג, אני בודק את זה וזה, בינוני, אז יש לך דבר אחד.

<פרופ' יפה זילברשץ: את יכולה לבוא ולהגיד, תקשיב, אני חלמתי על הרווארד, לא נותן את זה.

<פרופ' יפה זילברשץ: זה לא טוב מספיק.

<פרופ' יפה זילברשץ: לא נותן כסף לזה, או את יכולה לבוא ולהגיד, זה יחסית בינוני.

<פרופ' יפה זילברשץ: אם אני אתן כסף ואני אפקח, הבינוני יהפוך לטוב והטוב יהפוך לכמעט טוב מאוד ואולי יום אחד לטוב מאוד.

<פרופ' יפה זילברשץ: זאת שאלה מאוד אסטרטגית של מה את עושה.

<פרופ' יפה זילברשץ: הות"ת החליטה, זה לא טוב מספיק, אנחנו לא נותנים.

<פרופ' יפה זילברשץ: יכול להיות שהמל"ג תקבל את הגישה האחרת וזה לגיטימי, אבל בזמן שאת שומעת שיש שם בעיות כספיות, את חייבת קודם כול לעצור את הדיון שהוא נפרד לגמרי מהדיון האקדמי, לקבל את כל המידע ואחרי שתקבלי את כל המידע, קחי את זה.

<פרופ' יפה זילברשץ: את מוזמנת לדיון, הדיונים שלנו פתוחים.

<פרופ' יפה זילברשץ: אנשים יגידו את דבריהם והכול יהיה בסדר.

איתן ברושי: באיזה מכרז זכתה קריית אונו?

<פרופ' יפה זילברשץ: משהו אחר.

<פרופ' יפה זילברשץ: זה סיפור אחר.

איתן ברושי: אני התייחסתי לזה.

<פרופ' יפה זילברשץ: אתה התייחסת ואתה תקבל תגובה אם לא תבלבל אותי ואני לא אלחץ ממך, כי אני נלחצת, לא יעזור לך.

איתן ברושי: מה זכתה קריית אונו ובזכות מה היא זכתה?

יעקב מרגי: מה הסיפור של קריית אונו?

<פרופ' יפה זילברשץ: באותה החלטת מל"ג של 2014 שהייתה טרם זמנה של ההנהגה, אבל אנחנו מקבלים אחריות על רצף בדיוק כמו שאתם מקבלים אחריות על רצף של חוקים.

<פרופ' יפה זילברשץ: הייתה גם הערה, שכל הרצון להקים מכללה ביישוב ערבי בצפון על ידי גוף מתוקצב, לא שוללת גם הקמה של מוסד על ידי גוף לא מתוקצב.

<פרופ' יפה זילברשץ: זאת הייתה עמדת המל"ג.

<פרופ' יפה זילברשץ: ככה אומרת ההחלטה מ-2014 כשהיא לא מתייחסת לדברים הקונקרטיים.

<פרופ' יפה זילברשץ: עכשיו קראתם סיפור אחר לגמרי שלא קשור בכלל למכללה של ישוב ערבי בצפון.

<פרופ' יפה זילברשץ: הייתה מכללה בחיפה שנקראת מכללת כרמל, שלימדה בעיקר משפטים ומנהל עסקים, ובבקרה שלנו, בדיוק מהסיבות שאתם אומרים, שפולטים הרבה מאוד משפטנים, כדוגמא, זו דוגמא קלאסית במשפטנים אבל לא רק, שהם לא ברמה ואין להם עבודה ויוצרים להם אילוזיה ולוקחים מהם כסף.

<פרופ' יפה זילברשץ: הצוות המקצועי טען שזה הצוות האקדמי בראשות מיכל והצוות המשפטי בראשות יעל.

<פרופ' יפה זילברשץ: עשו עבודה סופר רצינית והגיעו למסקנה שהם ממליצים למוסדות, הם לא יכולים, הם צוות מקצועי, לסגור את המכללה הזאת, היא לא טובה.

<פרופ' יפה זילברשץ: בדיוק מה שאתם אומרים.

<פרופ' יפה זילברשץ: יש לנו אכיפה.

יעקב מרגי: שם היא לא הייתה בינונית, היא הייתה חלשה.

<פרופ' יפה זילברשץ: היא הייתה גרועה.

עיסאווי פריג': לא הייתה הרווארד.

יעקב מרגי: היא לא הייתה אפילו אונו, אם רצית לומר את זה.

<פרופ' יפה זילברשץ: והיא קיבלה החלטה שהיא עומדת להיסגר.

<פרופ' יפה זילברשץ: אנחנו עובדים בצורה כזאת שאם קורה דבר שכזה שמכללה מחליטה שהיא לא טובה מספיק בגלל הבקרה שלנו, היא מרגישה שהיא באמת לא נותנת את המענה, יש מה שנקרא רשת ביטחון לסטודנטים, כי גם הסטודנט הזה שמציק לך בצדק, ואני מסכימה איתך, שקיבלו אותו למקום לא ראוי, שיכול להיות שהוא לא יכול לעשות את הלימודים האקדמיים, שגררו אותו לקבל תואר ואחר כך הוא לא עובר את בחינות הלשכה ואתה מרגיש לא טוב איתו, הוא עדיין סטודנט.

<פרופ' יפה זילברשץ: אני חייבת לתת לו את האופציה, אם הוא נרשם ללימודים, לסיים את הלימודים.

<פרופ' יפה זילברשץ: האופציות הן מה שנקרא, רשתות.

<פרופ' יפה זילברשץ: הרשתות של כרמל היו נתניה ואונו.

<פרופ' יפה זילברשץ: מה שקרה במקרה כזה, ברגע שהמכללה הזאת החליטה להיסגר, היא גם בעצם עוברת תהליך של פירוק, כי זו בעצם עמותה.

<פרופ' יפה זילברשץ: בגלל זה רשם החברות, רשם העמותות, הוא גם כן בתוך כל הסיפור הזה.

<פרופ' יפה זילברשץ: לו העסק היה פשוט יכול להמשיך ולהתנהל כמו שהוא, היו הסטודנטים האלה מגיעים לנתניה ולאונו, מסיימים את לימודיהם ותם הסיפור בכלל בנושא של כרמל.

<פרופ' יפה זילברשץ: הלך, נגמר, אין יותר סיפור.

<פרופ' יפה זילברשץ: מה שקורה במציאות המשפטית במדינת ישראל, שהאחריות היא על בית המחוקקים בעניין של הפרוצדורה, הוא שהמכללה הזאת הרי גם אקדמית ונבחנת על ידנו ואנחנו כל הזמן רואים את הדואליות הזאת, אבל היא גם - - -

איתן ברושי: איזו מכללה?

<פרופ' יפה זילברשץ: כל מכללה, כל מוסד.

איתן ברושי: אתם פותחים עכשיו תוכניות לערבים באונו?

יעקב מרגי: אנחנו עדיין בכרמל, איתן.

יעקב מרגי: אתה קופץ.

איתן ברושי: אני לא קופץ.

איתן ברושי: הם פותחים תוכניות באונו לערבים.

יעקב מרגי: לא פותחים.

יעקב מרגי: זה לא הדיון עכשיו בכלל.

איתן ברושי: מה לא?

איתן ברושי: את אונו לא פתחו, אבל פותחים תוכניות לערבים.

יעקב מרגי: היא מנסה להסביר לך למה הם במסלול הזה.

איתן ברושי: אבל שאני אבין בסוף.

איתן ברושי: הם מערבבים את הכול ביחד.

<פרופ' יפה זילברשץ: תקשיב, אני קיבלתי ציון 5 מתוך 5 כמורה.

<פרופ' יפה זילברשץ: להסביר אני יודעת.

איתן ברושי: אני גם הייתי תלמיד טוב.

איתן ברושי: אני לא מבין מה את רוצה מאיתנו בסוף.

<פרופ' יפה זילברשץ: אני לא רוצה שתצעק עלי.

איתן ברושי: אני לא צועק, אבל תסבירי מה קורה.

יעקב מרגי: תודה.

יעקב מרגי: יפה, אני מסכים איתך.

<פרופ' יפה זילברשץ: אנחנו הולכים.

<פרופ' יפה זילברשץ: קדימה, נגמר הדיון.

יעקב מרגי: הישיבה נעולה.

יעקב מרגי: תודה.